ഐക്യവും സാഹോദര്യവും പുലര്ത്തുന്ന സഭകള് അനന്തപുരിയുടെ ശ്രേഷ്ഠത: ആര്ച്ച് ബിഷപ് തിരുവനന്തപുരം: കത്തോലിക്കാ സഭകള് തമ്മില് പുലര്ത്തുന്ന ഐക്യവും സാഹോദര്യവും ലോകത്തിനു തന്നെ മാതൃകയാണെന്നു ഇന്ത്യയിലെ അപ്പസ്തോലിക് നുണ്ഷ്യോ ആര്ച്ച് ബിഷപ് ലിയോപോള്ഡോ ജിറേല്ലി. ചങ്ങനാശേരി അതിരൂപതയുടെ തെക്കന് മേഖലാ കേന്ദ്രമായ ലൂര്ദ് ഫൊറോനാ പള്ളിയില് നല്കിയ സ്വീകരണത്തിനു മറുപടി പറയുകയായിരുന്നു ആര്ച്ച് ബിഷപ്. അതിരൂപതാ സഹായമെത്രാന് മാര് തോമസ് തറയില്, ഫൊറോനാ വികാരി ഫാ. മോര്ളി കൈതപ്പറന്പില്, ഫൊറോനയിലെ മറ്റു വൈദികര്, സന്യസ്തര്, അല്മായര് എന്നിവര് ചേര്ന്ന് സ്വീകരിച്ചു. ചങ്ങനാശേരി അതിരൂപതാധ്യക്ഷന് മാര് ജോസഫ് പെരുന്തോട്ടത്തിന്റെയും ആര്ച്ച് ബിഷപ് മാര് ജോസഫ് പവ്വത്തിലിന്റെയും പേരില് മാര് തോമസ് തറയില് പ്രസംഗിച്ചു. സീറോ മലബാര് സഭയില് 1887ല് ആദ്യമായി സ്ഥാപിതമായ വികാരിയത്തായ ചങ്ങനാശേരി അതിരൂപതയുടെ തെക്കന് മേഖല അജപാലനപരവും ഭൗതികവുമായ മേഖലകളില് കൈവരിച്ച വളര്ച്ചയില് നുണ്ഷ്യോ സംതൃപ്തി രേഖപ്പെടുത്തി. ചടങ്ങുകള്ക്ക് ഫാ. ജോമോന് കാക്കനാട്ട്, ഫാ.തോമസ് സ്രാന്പിക്കല്, ഫാ. ജോസഫ് ചന്പക്കുളത്തില്, കൈക്കാരന്മാര്, കുടുംബകൂട്ടായ്മ ലീഡേഴ്സ്, പാരീഷ് കൗണ്സില് അംഗങ്ങള് എന്നിവര് പങ്കെടുത്തു.